Diari Oficial de la Generalitat Valenciana


Sumari del DOGV 7251, del 09-04-2014 (2014/3022)

RESOLUCIÓ de 15 de novembre de 2013, del secretari autonòmic de Justícia, per la qual s'acorda ratificar l'acord d'extinció aprovat pel Patronat de la Fundación de la Comunidad Valenciana Servicio y Solidaridad.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7251

Data del DOGV
:   09-04-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/3022


Data del document
:   15-11-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 15 de novembre de 2013, del secretari autonòmic de Justícia, per la qual s'acorda ratificar l'acord d'extinció aprovat pel Patronat de la Fundación de la Comunidad Valenciana Servicio y Solidaridad. [2014/3022]  
Vist l'expedient sobre ratificació pel Protectorat de l'acord d'extinció adoptat pel Patronat de la Fundación de la Comunidad Valenciana Servicio y Solidaridad, d'ara en avant la Fundació, d'acord amb els següents,  
  
Fets  
  
Primer. Amb data registre d'entrada en el Registre General de la Conselleria de Governació de 25 de març de 2013 la Fundació esmentada va presentar sol·licitud de ratificació de l'acord d'extinció i balanç de liquidació adoptat pel seu Patronat el 3 de desembre de 2012, per la impossibilitat material del compliment dels fins fundacionals.  
  
El mencionat acord consta protocol·litzat en escriptura pública de 30 de gener de 2013, autoritzada pel notari del Col·legi de València, Ramón Alarcón Cánovas, protocol número 111.  
En la reunió de 28 de desembre de 2012, s'acorda que la liquidació es realitzarà pel mateix Patronat.  
Segon. La Fundació es va inscriure per Resolució del director general de Servicis Socials de la Conselleria de Treball i Seguretat Social, de data 9 d'abril de 1991.  
Fundador: Caixa d'Estalvis Provincial d'Alacant (CEPA). L'any 1992, la Caixa d'Estalvis Provincial d'Alacant i València s'integra en la Caixa d'Estalvis del Mediterrani (CAM).  
Després de la reforma estatutària, succeïda l'any 2002, figuren com a fins de la Fundació segons l'article 6 dels seus estatuts, atendre fins sanitaris i d'assistència social, especialment de protecció del dret a la salut, reconegut en els articles 43 i 51 de la Constitució Espanyola de 1978.  
L'últim Patronat, inscrit en el Registre de Fundacions de la Comunitat Valenciana, mitjançant una Resolució de data 1 de març de 2012, és el següent:  
Presidenta: 1. Remedios Pastor González, fins al 14.06.2015; vicepresident (en este càrrec fins al 31.01.2013): 2. José Antonio Albaladejo Martínez, del sindicat SICAM, fins al 17.03.2015; secretària no patrona: María Josefa Penades Sellés; vocals: 3. José Antonio González Ibáñez, fins al 17.03.2015, del sindicat UGT; 4. José de la Torre Salas, fins al 14.06.2015; 5. José Raimundo Fernández Ramírez, fins al 20.09.2015; 6. Baldomero Santana Mojica, de l'associació de jubilats i prejubilats, fins al 30.04.2013, i 7. Cándido Valero Ruiz, fins al 17.03.2015.  
  
La dotació inicial de la Fundació va ser de quatre milions de pessetes.  
Tercer. La causa legal al·legada per la Fundació és la impossibilitat del compliment de fi fundacional, de conformitat amb la lletra c, de l'article 31 de la Llei 50/2002, de 26 de desembre, de Fundacions. Segons l'acord adoptat, el Patronat va fonamentar-la assenyalant que esta situació deriva del fet que Banc CAM SAU s'ha fusionat per absorció amb l'entitat Banc Sabadell SA, en el Banc Sabadell SA, el que suposarà l'eliminació de les partides destinades a la Fundació, que impossibilita la realització del fi fundacional.  
Quart. De conformitat amb l'article 29 dels Estatuts de la Fundació s'atribuïx el romanent a Creu Roja Espanyola.  
««La Fundació s'extingirà per les causes, i d'acord amb els procediments establits per la legislació vigent. Els béns i drets resultants de la liquidació d'acord amb la voluntat expressada pels fundadors en la carta fundacional, seran adjudicats en la seua totalitat a fundacions el fi de les quals siga anàleg al de la Fundació, a este efecte el Patronat, sota el control del Protectorat, designarà, entre les fundacions privades que perseguisquen este fi, les que hagen de ser destinatàries del patrimoni resultant de la liquidació de la Fundació.»  
Quint. Consta informe de la Secció de Comptabilitat del Servici d'Entitats Jurídiques, de 19 de setembre de 2013, conforme al qual:  
«L'objectiu d'este informe consistix a aclarir i determinar el patrimoni net de la Fundació en data l'adopció per part del Patronat de l'acord sobre «l'Extinció de la Fundació per resultar impossible la realització del seu fi fundacional».  
Amb data 12 de febrer de 2013, la Fundació va presentar davant d'este Registre escriptura de data 30 de gener de 2013 d'elevació a públic dels acords del Patronat de data 3 de desembre de 2012 sobre extinció de la Fundació. Així mateix, aporta memòria justificativa, els comptes anuals de 2012 tancats a data de l'acord d'extinció i el projecte de distribució de béns i drets.  
La Fundació es va inscriure per Resolució del director general de Servicis Socials de la Conselleria de Treball i Seguretat Social, de data 9 d'abril de 1991, amb una dotació inicial de quatre milions de pessetes, 24.404,48 euros, aportada pel seu únic Fundador, la Caixa d'Estalvis Provincial d'Alacant (CEPA), entitat que l'any 1992 es va integrar en la Caixa d'Estalvis del Mediterrani (CAM).  
La Fundació ha presentat els comptes regularment i els té depositats fins a 2011. Així mateix, ha aportat els comptes de 2012, tancats a la data de l'acord d'extinció.  
Segons el balanç de situació, tancat a 4 de desembre de 2012, un dia després de la data de l'acord d'extinció, la Fundació té un actiu total de 148.802,41 euros, quantitat que coincidix amb la del seu patrimoni net, ja que no té passiu exigible, és a dir, que no té cap creditor i que a més és molt superior a la dotació fundacional de 24.404,48 euros. En l'actiu, té 148.612,84 euros en tresoreria i uns saldos a favor seu per devolució d'impostos per import de 189,57 euros, que hauran de regularitzar-se en les operacions de liquidació.  
  
Des del punt de vista econòmic comptable, s'estima que l'expedient d'extinció està prou documentat, El romanent resultant, serà destinat, segons l'article 29 dels seus estatuts, a la Creu Roja.  
  
Per tot això s'emet un informe favorable a l'extinció sol·licitada.»  
  
Sext. Atenent els dits antecedents, la Comissió de Protectorat, en la seua sessió de 14 de novembre de 2013, emet informe favorable, entre altres, el punt 17 de l'orde del dia corresponent a la ratificació de l'acord d'extinció aprovat pel Patronat de la Fundación de la Comunidad Valenciana Servicio y Solidaridad en els termes expressats en els apartats precedents.  
  
Fonaments de dret  
  
Primer  
L'article 10 del Decret 19 2012/, de 7 de desembre, del president de la Generalitat, pel qual es determina les conselleries en què s'organitza l'administració de la Generalitat, disposa l'assignació a la Conselleria de Governació i Justícia de les competències, entre altres, en matèria de fundacions.  
Al seu torn, l'article 28 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com l'article 11 del Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, establixen que la Secretaria Autonòmica de Justícia assumix les competències entre altres, en matèria de fundacions.  
  
Segon  
L'article 2 del Reglament de Fundacions de la Comunitat Valenciana, aprovat per Decret 68 2011/, de 27 de maig, del Consell, establix que el Protectorat de les Fundacions de la Comunitat Valenciana s'exercix per la conselleria competent en matèria de fundacions, i correspon al conseller la titularitat del Protectorat, sense perjuí de la possibilitat de la seua delegació o desconcentració.  
  
Tercer  
Esta Secretaria Autonòmica de Justícia és competent per a conéixer i resoldre el present expedient per delegació de l'exercici de competències en virtut del que disposa la Resolució de 19 d'abril de 2013, de la Conselleria de Governació i Justícia, sobre delegació en la Secretaria Autonòmica de Justícia de l'exercici de determinades competències en matèria de fundacions.  
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
  
Quart  
De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana,  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.  
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana».  
El dit article 31 de la Llei 50/2002, assenyala «la fundació s'extingirà:  
c) Quan siga impossible la realització del fi fundacional, sense perjuí del que disposen els articles 29 i 30 de la present llei.  
D'acord amb allò que assenyala l'article 32 del mateix text legal, relatiu a les formes d'extinció:  
«2. En els supòsits previstos en els paràgrafs b, c i e de l'article anterior, l'extinció de la fundació requerirà acord del Patronat ratificat pel Protectorat.  
Si no hi ha acord del Patronat, o este no és ratificat pel Protectorat, l'extinció de la fundació requerirà resolució judicial motivada, que podrà ser instada pel Protectorat o pel Patronat, segons els casos.  
  
  
Quint  
De conformitat amb l'article 26 de l'esmentada Llei 8/1998, l'extinció suposa l'obertura del procediment de liquidació, les operacions oportunes es reflectiran en el balanç de liquidació, que requerirà, igualment, l'aprovació del Patronat i la corresponent ratificació del Protectorat.  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les Fundacions.  
De tal forma, l'article 39 de l'esmentat Reglament establix que:  
«1. Quan el Patronat acorde extingir la fundació per haver-se realitzat íntegrament el fi fundacional, per resultar impossible la seua realització o per concórrer qualsevol altra causa prevista en l'acte constitutiu o en els Estatuts, haurà de sol·licitar la ratificació del Protectorat, per a això acompanyarà la documentació següent:  
a) Certificació de l'acord d'extinció adoptat pel Patronat, emesa pel secretari o la secretària amb el vistiplau del president o la presidenta.  
  
b) Memòria justificativa de la concurrència d'una causa d'extinció específica de les previstes en el primer paràgraf d'este apartat. En el cas que la causa d'extinció siga la impossibilitat de realitzar el fi fundacional, caldrà justificar, a més, la improcedència o la impossibilitat de modificar els Estatuts o de dur a terme un procés de fusió.  
  
c) Els comptes de l'entitat a la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, en el cas de no dur-se a terme pel mateix Patronat, proposta de designació de liquidadors i el seu pla d'actuació».  
  
D'altra banda l'article 40.2 del dit Reglament assenyala que:  
«Durant el procés de liquidació, el Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Sense perjuí d'això, el Patronat podrà apoderar o delegar l'execució material dels seus acords relatius al procés de liquidació».  
Sext.  
L'esmentat article 26 de la Llei 8/1998, de 9 de desembre, de Fundacions de la Comunitat Valenciana, disposa:  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, inclús per al supòsit de la seua extinció, a la consecució d'aquells, i que hagen sigut designats en el negoci fundacional o en els Estatuts de la fundació extingida. A falta d'això, esta destinació podrà ser decidida, en favor de les mateixes fundacions i entitats mencionades, pel Patronat, quan tinga reconeguda esta facultat pel fundador, i, a falta d'eixa facultat, correspondrà al Protectorat complir eixa comesa.  
D'altra banda, els Estatuts de la Fundació disposen en l'article 29 que:  
«La Fundació s'extingirà per les causes, i d'acord amb els procediments establits per la legislació vigent. Els béns i drets resultants de la liquidació d'acord amb la voluntat expressada pels fundadors en la carta fundacional, seran adjudicats en la seua totalitat a fundacions el fi de les quals siga anàleg al de la Fundació, a este efecte el Patronat, davall el control del Protectorat, designarà, entre les fundacions privades que perseguisquen tal fi, les que hagen de ser destinatàries del patrimoni resultant de la liquidació de la Fundació.»  
En este sentit, el Patronat acorda en la reunió de 3 de desembre de 2012 que la destinatària del romanent siga Creu Roja Espanyola.  
  
Sèptim  
Atenent l'article 47.14 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres:  
«L'extinció de la fundació, la seua liquidació i la destinació donada als béns fundacionals».  
  
Octau  
S'ha compli el que preveu l'article 41.2.g del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell que establix:  
«2. En l'exercici de les funcions que li corresponen, el Protectorat podrà sol·licitar informe de la Comissió i, en particular, en els supòsits següents:  
g) En l'exercici de les potestats que té atribuïdes en matèria de modificació, fusió i extinció de fundacions».  
  
Vistos els preceptes legals mencionats, els articles 39 i 40 del Reglament de Fundacions de la Comunitat Valenciana (aprovat per Decret 68/2011, de 27 de maig, del Consell) i la resta de generals de pertinent aplicació, així l'informe de la Comissió del Protectorat de 14 de novembre de 2013, resolc:  
  
Primer  
Ratificar l'acord d'extinció de la Fundación de la Comunidad Valenciana Servicio y Solidaridad, aprovat pel seu Patronat, d'acord amb els acords adoptats el 3 de desembre de 2012, en els termes descrits en la present resolució.  
  
Segon  
Inscriure en el Registre de Fundacions de la Comunitat Valenciana la ratificació de l'esmentat acord d'extinció.  
  
Tercer  
Establir com a destinatari dels béns i drets resultants de la liquidació Creu Roja Espanyola, entitat sense ànim de lucre.  
  
De conformitat amb l'article 26 de la Llei 8/1998, de 9 de desembre, de Fundacions de la Comunitat Valenciana la Fundació haurà d'aportar l'aprovació del balanç de liquidació pel Patronat sol·licitant la seua ratificació pel Protectorat de la Generalitat, així com acreditar la transferència del romanent a l'esmentada entitat i sol·licitar la baixa en el Registre de Fundacions de la Comunitat Valenciana de la Fundació.  
  
El dit article assenyala així:  
1. L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que es realitzarà pel Patronat de la fundació sota el control del Protectorat. El Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació pel Protectorat. Recaiguda esta, es procedirà a complir el que disposa l'apartat següent, per a finalitzar la liquidació. Conclosa esta, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre al qual s'acompanyarà la certificació de l'acord aprovatori del balanç de liquidació, la seua ratificació pel Protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació en el Registre, si resulten operacions pendents d'execució o formalització, hauran de ser dutes a terme pel Protectorat».  
  
Notifiqueu la present resolució que és definitiva en via administrativa i contra la qual es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació, d'acord amb el que establixen els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí de poder interposar, si és el cas, recurs potestatiu de reposició, en el termini d'un mes, comptador des de l'endemà de la seua notificació, davant del conseller de Governació i Justícia, o qualsevol altre recurs que estime procedent.  
  
  
València, 15 de novembre de 2013.- El secretari autonòmic de Justícia: Antonio Gastaldi Mateo.